Imtella' Mejju 7, 2021 Fil-Ġermanja, l-awtoritajiet tas-saħħa ħabbru li se jibdew jagħtu t-tilqima ta' AstraZeneca lill-adulti kollha. Dan wara li neħħew għalkollox ir-restrizzjoni li l-vaċċin ma jingħatax lil persuni taħt is-sittin sena. Din id-deċiżjoni ttieħdet hekk kif il-Ġermanja qed tistinka biex tlaqqam il-popolazzjoni tagħha wara bidu kajman u li żied biss fir-ritmu tiegħu f'dawn l-aħħar ġimgħat. Il-Ministru tas-saħħa Ġermaniż Jens Spahna ħabbar ukoll li dawk li jingħataw l-ewwel doża mhux se jistennew 12-il ġimgħa biex jingħataw it-tieni doża tal-vaċċin tal-AstraZeneca. It-tieni doża tista' tingħata erba' ġimgħat wara li tingħata l-ewwel doża. Huwa qal li huma t-tobba li jiddeċiedu min u meta jitlaqqam u saħaq fuq il-bżonn li l-pajjiż ikun aktar flessibbli fl-għoti tal-vaċċin.